হাওড়ার দাশনগরের শিয়ালডাঙা এলাকায় গায়ে আগুন লাগিয়ে এক ব্যবসায়ীয় আত্মহত্যার ঘটনায় এলাকা জুড়ে তীব্র উত্তেজনার সৃষ্টি হয়েছে। জানা গিয়েছে, গত ২৩ সেপ্টেম্বর ওই ব্যবসায়ী গায়ে আগুন দেন। ঘটনার ১৫ দিনের মাথায় রবিবার সকালে ব্যবসায়ী তপন মণ্ডলের মৃত্যু হয়। এ নিয়ে এ দিন সকাল থেকেই উত্তেজনা ছড়ায়। সন্ধ্যায় মৃতদেহ এলাকায় আনা হলে ওই ক্লাবের বিরুদ্ধে ক্ষোভে ফেটে পড়েন স্থানীয়রা।
দাশনগর থানার পুলিশ এলে পুলিশকে ঘিরে বিক্ষোভ চলতে থাকে।  তপন মণ্ডলের দেহ আটকে রেখে বিক্ষোভ চলে। জানা গিয়েছে, ওই ব্যবসায়ীর লোহার কারখানার সামনে বালক সঙ্ঘ নামে একটি ক্লাব মেট্রো রেলের মাটি ফেলে জমি উঁচু করছিল। এদিকে, মাটি ফেলে জমি উঁচু করার কারণে ওই ব্যবসায়ীর ব্যবসার ক্ষতি হয়। কারখানার গেট বন্ধ হয়ে যাওয়ায় মালবাহী গাড়ি আসতে পারছিল না। 
অভিযোগ, প্রায় তিন মাস যাবৎ এই কারণে কাজকর্ম প্রায় বন্ধ হতে বসেছিল ওই ব্যবসায়ীর। অভিযোগ, স্থানীয় ওই ক্লাব এইচআইটি'র জমিতে মাটি ফেলে জমি উঁচু করছিল। ক্লাবকে জানিয়েও কাজ না হওয়ায় শেষমেশ ওই ব্যবসায়ী গায়ে আগুন লাগিয়ে আত্মহত্যার চেষ্টা করেন। হাওড়া হাসপাতালে কয়েকদিন ধরে চিকিৎসার পরে রবিবার তাঁর মৃত্যু হয়। এদিকে, এদিন ওই ক্লাব কর্তৃপক্ষের বিরুদ্ধে ক্ষোভে ফেটে পড়ে মৃতের পরিবার।